
AVIZ

asupra proiectului de Lege pentru completarea art.41 din 
Legea nr.13/2007 - Legea energiei electrice
  În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu proiectul de Lege pentru completarea art.41 din Legea nr.13/2007 - Legea energiei electrice, trimis cu adresa nr. PL-x 70 din 16 martie 2010, înregistrată sub nr. 21/91 din 17 martie 2010. 
Senatul, în calitate de primă Cameră sesizată, a adoptat iniţiativa legislativă în şedinţa din 1 martie 2010.
Conform prevederilor art. 75 din Constituţia României, republicată, şi  ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus, în şedinţa din  24 martie 2010.
Membrii Comisiei au examinat proiectul de lege supus avizării, expunerea de motive, avizul favorabil al Consiliului Legislativ trimis cu adresa  nr. 1174 din 12 octombrie 2009 şi punctul de vedere al Guvernului transmis cu adresa nr. 106 din 19 ianuarie 2010 prin care nu susţine adoptarea acestei iniţiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât potrivit art.942 din Codul civil, contractul este ,,acordul între două sau mai multe persoane spre a constitui sau a stinge între dânşii un raport juridic’’, elementul fundamental al acestuia fiind ,,acordul de voinţă’’ al părţilor, conform principiului libertăţii de voinţă în materia contractelor.
De esenţa contractelor sinalagmatice (bilaterale) este reciprocitatea obligaţiilor ce revin părţilor şi interdependenţa obligaţiilor reciproce. 

Totodată, elementul esenţial al contractului – consimţământul – condiţie de fond esenţială, de validitate şi generală a actului juridic civil, nu trebuie să fie alterat de vreun viciu de consimţământ.

În consecinţă, propunerea de a institui obligativitatea încheierii unui contract, respectiv obligativitatea realizării acordului de voinţă al părţilor asupra clauzelor contractuale, respectiv, instituirea obligaţiei atât a operatorului economic, cât şi a utilizatorului de a prelua şi, respectiv, de a preda un bun, contra unei juste despăgubiri, contravine în opinia membrilor Comisiei principiului libertăţii contractuale.
Totodată, iniţiativa legislativă contravine dispoziţiilor art.44 alin.(2) din Constituţia României, republicată, potrivit căreia ,,Proprietatea privată este garantată şi ocrotită în mod egal, indiferent de titular’’.

Din punct de vedere economic, membrii Comisiei au considerat că adoptarea unei astfel de soluţii legislative ar genera costuri în sarcina operatorilor de distribuţie cu repercursiuni asupra valorii tarifului pentru serviciul de distribuţie a energiei electrice şi, implicit, asupra suportabilităţii acestuia de către consumatorul de energie electrică.

Faţă de considerentele susmenţionate, membrii Comisiei pentru politică economică, reformă şi privatizare au hotărât, cu unanimitate de voturi,                       avizarea negativă a iniţiativei legislative.

În raport cu obiectul şi conţinutul său, iniţiativa legislativă face parte din categoria legilor ordinare.  
      PREŞEDINTE,
SECRETAR,      
 
     Mihai TUDOSE                                                 Horia GRAMA    
Consilier  parlamentar
     Anca Chiser

